[{"text_idx": "#000000", "text": "Esperanto furoras en renkontig\u0302ejo de Duolingo"}, {"text_idx": "#000001", "text": "Esperanto jam ig\u0302is la 6-a plej aktiva lingvo en la nova sistemo de Duolingo por fizikaj renkontig\u0302oj de lernantoj. UEA helpas funkciigi la sistemon en Esperanto, kiu aldonig\u0302os al la jamaj du lingvoj, la angla kaj la hispana."}, {"text_idx": "#000002", "text": "Jam pli ol 1,7 milionoj da homoj eklernis Esperanton per la retejo Duolingo, sed malmultaj el ili ekhavas kontakton kun veraj parolantoj de la lingvo. Nun UEA kunlaboros kun Duolingo por faciligi renkontig\u0302ojn."}, {"text_idx": "#000003", "text": "La kursoj de Duolingo okazas nur en la reto, sed antau\u0306 iom da tempo Duolingo lanc\u0302is la sistemon de Duolingo-eventoj, kiu ebligas organizadon de komunaj renkontig\u0302oj por ekzercig\u0302i pri la lernata lingvo, ekzemple en kafejoj au\u0306 aliaj lokoj. Por organizi \u201ceventon\u201d oni devas esti oficiala gastiganto, aprobita de Duolingo."}, {"text_idx": "#000004", "text": "Por la aprobo necesas plenigi formularon kaj poste esti intervjuita de la administrantoj de Duolingo. G\u0302is nun la formularoj ekzistas nur en la angla kaj la hispana, kaj same la intervjuoj povas okazi nur en tiuj du lingvoj. Tamen Esperanto rapide ig\u0302is la sesa plej aktiva lingvo en la sistemo de Duolingo-eventoj."}, {"text_idx": "#000005", "text": "Estis kreitaj eventoj en Londono, Parizo, Madrido kaj en la urbo Santos en Brazilo. Iom post iom ili ekaperis ankau\u0306 en malpli grandaj lokoj, kaj se oni nun trafoliumas la liston de urboj ekzemple en Usono c\u0302e Duolingo-eventoj, en nemalmultaj urboj troveblas grupoj por lernantoj de Esperanto, sed ne de aliaj lingvoj."}, {"text_idx": "#000008", "text": "\u2013 Estis klare, ke la Duolinganoj havas tre pozitivan bildon pri la Esperanto-movado kaj bonvenigas pli proksiman kunlaboron. Estis interkonsentite, ke UEA pretigos esperantlingvan version de la instrukcioj por arang\u0302i eventojn en la sistemo de Duolingo, kaj helpos ilin selekti kandidatojn por gastigi esperantajn eventojn, li diras."}, {"text_idx": "#000009", "text": "Por konatig\u0302i kun la sistemo kaj eventuale helpi kandidatojn, kiuj jam nun volas registri pliajn Esperantajn grupojn c\u0302e Duolingo, Emi\u0301lio Cid nun partoprenos kelkajn intervjuojn en la angla."}, {"text_idx": "#000010", "text": "Baldau\u0306 tamen la intervjuoj povu okazi en Esperanto, kun partopreno de reprezentanto de UEA, li rakontas. UEA prizorgos ankau\u0306 tradukon de la alig\u0302aj formularoj al Esperanto."}, {"text_idx": "#000011", "text": "Lau\u0306 la plano, UEA poste helpos trovi evento-gastigantojn kiuj jam bone scipovas Esperanton, dum Duolingo helpos inviti progresintajn kursanojn al lokaj Esperanto-eventoj. La traduklaboro komencig\u0302is, kaj jam nun UEA serc\u0302as volontulojn kiuj pretas arang\u0302i renkontig\u0302ojn por lernantoj de Duolingo, rakontas Emi\u0301lio Cid."}, {"text_idx": "#000012", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000013", "text": "Esperantistoj vivtenas aktivulojn en Afriko"}, {"text_idx": "#000014", "text": "Baldau\u0306 dek jaroj da anglalingva blogado pri Esperanto"}, {"text_idx": "#000015", "text": "Aldonaj renkontig\u0302oj jam eblas ankau\u0306 pere de Meetup grupoj Esperanto."}, {"text_idx": "#000016", "text": "Prave, sed meetup ne kontaktas Duolingo-lernantojn de Esperanto nek konsilas kiel plej bone organizi lingvan eventon. Krome Duolingo prestig\u0302igas eventojn kaj tiel helpos akiri fidon de novuloj, c\u0302ar multaj lernantoj timas ekrenkonti esperantistojn en la vera vivo, sed se ili vidas, ke Duolingo organizas g\u0302in, ili pli fidas kaj pli emas iri."}, {"text_idx": "#000019", "text": "Bone, vi anoncis. Sed cxu vi povas ion diri pri la reagoj? Esperantistoj kutimas informi pri anoncoj de kursoj, kiuj ne trovis kursanojn aux kiuj ne alvenis al iu fino.\nKoran dankon por la komprenemo"}, {"text_idx": "#000020", "text": "Kompreneble! Unu duolingo-lernanto ig\u0302is tre aktiva volontulo de nia asocio. Almenau\u0306 deko da duolingo-lernantoj esprimis intereson pri niaj prelegoj (kaj kontaktis la respondeculon pri nia anonco), kaj ekde tiam tri lernantoj fizike c\u0302eestis niajn renkontig\u0302ojn."}, {"text_idx": "#000030", "text": "Alig\u0302i al 400 aliaj abonantoj"}]